title: Vykonávacie nariadenie Komisie (EÚ) 2018/1234 z 12. septembra 2018, ktorým sa do Registra chránených označení pôvodu a chránených zemepisných označení zapisuje názov „Marrone di Serino“/„Castagna di Serino“ (CHZO)

text:
                  14.9.2018

                  SK

                  Úradný vestník Európskej únie

                  L 231/18

         VYKONÁVACIE NARIADENIE KOMISIE (EÚ) 2018/1234
         z 12. septembra 2018,
         ktorým sa do Registra chránených označení pôvodu a chránených zemepisných označení zapisuje názov „Marrone di Serino“/„Castagna di Serino“ (CHZO)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
         keďže:

                     (1)

                     Žiadosť Talianska o zápis názvu „Marrone di Serino“/„Castagna di Serino“ do registra bola v súlade s článkom 50 ods. 2 písm. a) nariadenia (EÚ) č. 1151/2012 uverejnená v Úradnom vestníku Európskej únie (2).

                     (2)

                     Vzhľadom na to, že Komisii nebola oznámená žiadna námietka v zmysle článku 51 nariadenia (EÚ) č. 1151/2012, názov „Marrone di Serino“/„Castagna di Serino“ by sa mal zapísať do registra,

               PRIJALA TOTO NARIADENIE:

            Článok 1
            Názov „Marrone di Serino“/„Castagna di Serino“ (CHZO) sa zapisuje do registra.
            Názov uvedený v prvom odseku sa vzťahuje na výrobok triedy 1.6. Ovocie, zelenina a obilniny v pôvodnom stave alebo spracované uvedenej v prílohe XI k vykonávaciemu nariadeniu Komisie (EÚ) č. 668/2014 (3).

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 12. septembra 2018

                  Za Komisiu

                  v mene predsedu

               Phil HOGAN

                  člen Komisie

            (1)  Ú. v. EÚ L 343, 14.12.2012, s. 1.

            (2)  Ú. v. EÚ C 75, 28.2.2018, s. 6.

            (3)  Vykonávacie nariadenie Komisie (EÚ) č. 668/2014 z 13. júna 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny (Ú. v. EÚ L 179, 19.6.2014, s. 36).


title: Vykonávacie nariadenie Komisie (EÚ) 2018/1236 z 13. septembra 2018, ktorým sa ukončuje prešetrovanie týkajúce sa možného obchádzania antidumpingových opatrení uložených vykonávacím nariadením (EÚ) 2015/82 na dovoz kyseliny citrónovej s pôvodom v Čínskej ľudovej republike prostredníctvom dovozu kyseliny citrónovej odosielanej z Kambodže bez ohľadu na to, či má alebo nemá deklarovaný pôvod v Kambodži

text:
                  14.9.2018

                  SK

                  Úradný vestník Európskej únie

                  L 231/20

         VYKONÁVACIE NARIADENIE KOMISIE (EÚ) 2018/1236
         z 13. septembra 2018,
         ktorým sa ukončuje prešetrovanie týkajúce sa možného obchádzania antidumpingových opatrení uložených vykonávacím nariadením (EÚ) 2015/82 na dovoz kyseliny citrónovej s pôvodom v Čínskej ľudovej republike prostredníctvom dovozu kyseliny citrónovej odosielanej z Kambodže bez ohľadu na to, či má alebo nemá deklarovaný pôvod v Kambodži
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (1) (ďalej len „základné nariadenie“), a najmä na jeho článok 13 a článok 14 ods. 5,
         keďže:
         1.   POSTUP

         1.1.   Predchádzajúce prešetrovania a existujúce opatrenia

                     (1)

                     Rada po antidumpingovom prešetrovaní (ďalej len „pôvodné prešetrovanie“) uložila nariadením (ES) č. 1193/2008 (2) konečné antidumpingové clo na dovoz kyseliny citrónovej s pôvodom v Čínskej ľudovej republike (ďalej len „ČĽR“). Opatrenia mali formu valorického cla na úrovni 6,6 % až 42,7 %.

                     (2)

                     Európska komisia po preskúmaní pred uplynutím platnosti podľa článku 11 ods. 2 základného nariadenia a čiastočnom priebežnom preskúmaní podľa článku 11 ods. 3 základného nariadenia (ďalej len „predchádzajúce prešetrovania“) vykonávacím nariadením (EÚ) 2015/82 (3) zachovala konečné opatrenia a zmenila ich úroveň. Platné konečné antidumpingové clá na dovoz kyseliny citrónovej s pôvodom v ČĽR sú teraz v rozsahu medzi 15,3 % a 42,7 % (ďalej len „platné opatrenia“).

                     (3)

                     Vykonávacím nariadením (EÚ) 2016/32 (4) Komisia po prešetrovaní obchádzania opatrení podľa článku 13 základného nariadenia rozšírila antidumpingové clo vo výške 42,7 % uložené na dovoz kyseliny citrónovej s pôvodom v ČĽR aj na dovoz kyseliny citrónovej zasielanej z Malajzie, bez ohľadu na to, či má alebo nemá deklarovaný pôvod v Malajzii.

               1.2.   Žiadosť

                     (4)

                     Komisii bola podľa článku 13 ods. 3 a článku 14 ods. 5 základného nariadenia doručená žiadosť o prešetrenie možného obchádzania antidumpingových opatrení uložených na kyselinu citrónovú s pôvodom v ČĽR prostredníctvom dovozu odosielaného z Kambodže, bez ohľadu na to, či má alebo nemá deklarovaný pôvod v Kambodži, a o zavedenie registrácie takéhoto dovozu.

                     (5)

                     Žiadosť podalo 30. októbra 2017 združenie Európske odvetvie výroby kyseliny citrónovej.

                     (6)

                     Žiadosť obsahovala dostatočné dôkazy o zmene v štruktúre obchodu medzi Úniou, ČĽR a Kambodžou, ktorá zrejme vychádzala z praktík, procesu alebo činnosti, pre ktoré neexistuje iná dostatočne náležitá príčina ani iné ekonomické opodstatnenie než uloženie cla, a to konkrétne z prekládky dotknutého výrobku s pôvodom v ČĽR, či už s malými spracovateľskými operáciami alebo bez nich, v Kambodži pri preprave do Únie.

                     (7)

                     Okrem toho žiadosť obsahovala dostatočné dôkazy, že už opísané praktiky oslabovali nápravné účinky existujúcich antidumpingových opatrení z hľadiska množstiev aj cien a že ceny prešetrovaného výrobku boli dumpingové vo vzťahu k normálnej hodnote, ktorá bola predtým pre dotknutý výrobok stanovená.

               1.3.   Dotknutý výrobok a prešetrovaný výrobok

                     (8)

                     Výrobkom, ktorého sa možné obchádzanie týka, je kyselina citrónová [vrátane trinátria-citrátu dihydrátu (ďalej len „soľ kyseliny citrónovej“)], patriaca pod číselné znaky KN ex 2918 14 00 (kód TARIC 2918140090) a ex 2918 15 00 (kód TARIC 2918150019) a s pôvodom v ČĽR (ďalej len „dotknutý výrobok“).

                     (9)

                     Prešetrovaný výrobok je rovnaký ako výrobok vymedzený v predchádzajúcom odôvodnení, je však odosielaný z Kambodže, bez ohľadu na to, či má alebo nemá deklarovaný pôvod v Kambodži, a v súčasnosti patrí pod rovnaké číselné znaky KN ako dotknutý výrobok (ďalej len „prešetrovaný výrobok“).

                     (10)

                     Z prešetrovania vyplynulo, že kyselina citrónová a soľ kyseliny citrónovej vyvážané z ČĽR do Únie a tie, ktoré sa odosielajú z Kambodže, majú rovnaké základné fyzické a chemické vlastnosti a použitia a z tohto dôvodu sa majú považovať za podobné výrobky v zmysle článku 1 ods. 4 základného nariadenia.

               1.4.   Začatie

                     (11)

                     Keďže Komisia po tom, ako informovala členské štáty, stanovila, že existujú dostatočné dôkazy na začatie prešetrovania podľa článku 13 ods. 3 a článku 14 ods. 5 základného nariadenia, rozhodla sa prešetriť možné obchádzanie antidumpingových opatrení uložených na dovoz dotknutého výrobku s pôvodom v ČĽR a zaviesť registráciu dovozu kyseliny citrónovej odosielanej z Kambodže bez ohľadu na to, či má alebo nemá deklarovaný pôvod v Kambodži.

                     (12)

                     Prešetrovanie sa začalo vykonávacím nariadením Komisie (EÚ) 2017/2300 z 13. decembra 2017 (5) (ďalej len „nariadenie o začatí prešetrovania“).

               1.5.   Obdobie prešetrovania a vykazované obdobie

                     (13)

                     Obdobie prešetrovania sa vzťahovalo na obdobie od 1. januára 2014 do 30. septembra 2017 (ďalej len „obdobie prešetrovania“ alebo „OP“). Za obdobie prešetrovania sa zhromaždili údaje s cieľom prešetriť okrem iného údajnú zmenu v štruktúre obchodu po zachovaní opatrení a zvýšení konečného antidumpingového cla vykonávacím nariadením (EÚ) 2015/82, ako aj existenciu praktík, procesu alebo činnosti, pre ktoré neexistuje iná dostatočne náležitá príčina ani ekonomické opodstatnenie než uloženie cla. Za obdobie od 1. októbra 2016 do 30. septembra 2017 (ďalej len „vykazované obdobie“ alebo „VO“) sa zhromaždili podrobnejšie údaje s cieľom preskúmať, či dovoz oslaboval nápravné účinky platných opatrení z hľadiska cien a/alebo množstiev a či dochádzalo k dumpingu.

               1.6.   Prešetrovanie

                     (14)

                     Komisia oficiálne informovala o začatí prešetrovania orgány ČĽR a Kambodže, vyvážajúcich výrobcov a obchodníkov v týchto krajinách, dovozcov v Únii, o ktorých je známe, že sa ich konanie týka, a výrobné odvetvie Únie. Výrobcom/vývozcom v Kambodži a ČĽR a dovozcom v Únii, ktorí sú Komisii známi alebo ktorí sa Komisii prihlásili v lehotách uvedených v odôvodnení 16 nariadenia o začatí prešetrovania, boli zaslané dotazníky/formuláre žiadostí o oslobodenie.

                     (15)

                     Zainteresované strany dostali príležitosť písomne oznámiť svoje stanoviská a požiadať o vypočutie v rámci lehoty stanovenej v nariadení o začatí prešetrovania.

                     (16)

                     Vyplnené dotazníky/formuláre žiadostí o oslobodenie zaslali jeden vyvážajúci výrobca z Kambodže, Wang Kang Biochemical Co., Ltd. (ďalej len „WKB“) a päť dovozcov z Únie.

                     (17)

                     V priestoroch spoločnosti WKB sa v marci 2018 vykonalo overovanie na mieste.

                     (18)

                     Komisia konzultovala aj s viacerými ministerstvami a vládnymi agentúrami v Kambodži vrátane ministerstva obchodu, ministerstva financií, ministerstva priemyslu a remesiel, colných orgánov a Rady pre rozvoj Kambodže.

               2.   VÝSLEDKY PREŠETROVANIA

         2.1.   Všeobecné úvahy

                     (19)

                     Aby sa posúdilo možné obchádzanie, v súlade s článkom 13 ods. 1 základného nariadenia by sa mali postupne analyzovať tieto prvky:

                                 —

                                 či došlo k zmene v štruktúre obchodu medzi Kambodžou, ČĽR a Úniou,

                                 —

                                 či táto zmena vychádzala z praktík, procesu alebo činnosti, pre ktoré neexistuje iná dostatočne náležitá príčina alebo hospodárske odôvodnenie než uloženie platných antidumpingových opatrení,

                                 —

                                 či existujú dôkazy o ujme alebo o oslabovaní nápravných účinkov platných antidumpingových opatrení z hľadiska cien a/alebo množstiev prešetrovaného výrobku a

                                 —

                                 či existuje dôkaz o existencii dumpingu vo vzťahu k normálnym hodnotám, ktoré boli predtým stanovené pre dotknutý výrobok.

               2.2.   Zmena v štruktúre obchodu

                     (20)

                     Zmeny v štruktúre obchodu medzi Kambodžou, ČĽR a Úniou počas OP sa analyzujú na základe dovozných a vývozných štatistík Kambodže.

                     (21)

                     V priebehu konzultácií s colnými orgánmi Kambodže dostala Komisia databázu všetkých dovozných a vývozných transakcií pod položkou 2918 harmonizovaného systému (HS) za OP. Databáza umožňovala identifikovať mesiac a rok každej jednotlivej transakcie, opis kambodžského colného kódu až do úrovne ôsmich číslic, podrobný opis výrobku, názov vývozcu/dovozcu, objem a hodnotu transakcie, krajinu dovozu/pôvodu/určenia.

                     (22)

                     Okrem toho sa počas konzultácií s kambodžským ministerstvom obchodu a ministerstvom priemyslu a remesiel potvrdilo, že jediný spolupracujúci kambodžský vyvážajúci výrobca, spoločnosť WKB, je jediným vývozcom a výrobcom prešetrovaného výrobku v Kambodži.

                     (23)

                     Dotknutý výrobok dovážali do Kambodže, tak priamo z Číny, ako aj cez Thajsko a Vietnam, jediný vyvážajúci výrobca prešetrovaného výrobku v Kambodži, spoločnosť WKB, a iné nevyvážajúce kambodžské spoločnosti.

                     (24)

                     Dovoz iných spoločností, pôsobiacich najmä v odevnom a textilnom priemysle, predstavoval pomerne nízke objemy a spotreboval sa interne v Kambodži – v colných záznamoch sa okrem vývozu spoločnosti WKB neuvádza žiadna iná vývozná transakcia s kyselinou citrónovou ani so soľou kyseliny citrónovej. Tento dovoz možno preto vylúčiť z analýzy zmeny v štruktúre obchodu medzi Kambodžou, ČĽR a Úniou.

                     (25)

                     Spoločnosť WKB sa prvýkrát objavila v colných štatistikách Kambodže ako dovozca kyseliny citrónovej v roku 2015. Dovoz spoločnosti WKB bol v porovnaní so zvyšným kambodžským dovozom značný a v období od roku 2015 do vykazovaného obdobia zaznamenal rastúci trend.

                     (26)

                     Spoločnosť WKB sa takisto v roku 2015 prvýkrát objavila vo vývozných štatistikách ako vývozca soli kyseliny citrónovej do Únie aj do tretích krajín.

                     (27)

                     Údaje o kambodžskom dovoze dotknutého výrobku s pôvodom v Číne a o vývoze prešetrovaného výrobku z Kambodže do Únie sú uvedené v nasledujúcich tabuľkách. Treba zdôrazniť, že objemy vývozu sú omnoho vyššie ako objemy dovozu, čo sa vysvetľuje ďalej výrobným procesom spoločnosti WKB.

                        Tabuľka 1

                        Objemy dovozu (v tonách) z ČĽR do Kambodže

                                 2014

                                 2015

                                 2016

                                 VO

                                 WKB (*1)

                                 0

                                 2 250

                                 1 200

                                 2 990

                                 Ostatné spoločnosti (*2)

                                 398

                                 497

                                 581

                                 533

                                    Dovoz spolu

                                    398

                                    2 747

                                    1 781

                                    3 523

                                    Zdroj: kambodžské colné orgány

                        Tabuľka 2

                        Objemy vývozu (v tonách) z Kambodže

                                 2014

                                 2015

                                 2016

                                 VO

                                 WKB (*3)

                                 0

                                 872

                                 9 174

                                 24 221

                                 ostatné spoločnosti

                                 0

                                 0

                                 0

                                 0

                                    Vývoz spolu
                                     (*4)

                                 0

                                 872

                                 9 174

                                 24 221

                                    Zdroj: kambodžské colné orgány

                     (28)

                     Zvýšenie objemu vývozu z Kambodže do Únie aj vývozu z ČĽR do Kambodže sa uskutočnilo v nadväznosti na pokračovanie opatrení a na zvýšenie konečných antidumpingových ciel vykonávacím nariadením (EÚ) 2015/82. Predstavuje to zmenu v štruktúre obchodu medzi ČĽR a Kambodžou na jednej strane a Kambodžou a Úniou na strane druhej.

               2.3.   Údajné praktiky obchádzania

         2.3.1.   Náležitá príčina alebo ekonomické opodstatnenie iné ako uloženie antidumpingového cla

                     (29)

                     Pokiaľ ide o začiatok hospodárskej činnosti a zriadenie výroby spoločnosti WKB v Kambodži, podľa zistení prešetrovania existuje náležitá príčina alebo ekonomické opodstatnenie. Skutočnosť, že čínsky investor investoval do spoločnosti WKB, nemení tieto zistenia. Hlavným dôvodom umiestnenia výrobných zariadení v Kambodži bol v skutočnosti balík stimulov ponúknutý čínskemu investorovi.

                     (30)

                     Spoločnosť WKB bola založená v roku 2014 (výroba sa začala v roku 2015). Pred založením spoločnosti WKB sa skupina Er-Kang (materská skupina spoločnosti WKB) nepodieľala na výrobe dotknutého výrobku v ČĽR. Skupina Er-Kang takisto nemá žiadnu výrobnú činnosť v Malajzii, na ktorú boli opatrenia nedávno rozšírené nariadením (EÚ) 2016/32.

                     (31)

                     Založenie spoločnosti WKB bolo súčasťou väčšieho investičného projektu. V tom istom čase skupina Er-Kang založila na tom istom mieste dve ďalšie spoločnosti (výrobca škrobu a výrobca špecializovaného škrobu).

                     (32)

                     Rozhodnutie o umiestnení výroby v Kambodži do určitej miery podnietil prístup k surovinám (maniok), ale ešte viac balík stimulov poskytnutých kambodžskou vládou. Ako sa potvrdilo počas konzultácií s Radou pre rozvoj Kambodže a s kambodžským ministerstvom financií, celková investícia skupiny Er-Kang splnila podmienky kvalifikovaného investičného projektu. Status kvalifikovaného investičného projektu, po splnení určitých kritérií investičnej hodnoty, podielu miestneho zamestnávania (prahové hodnoty sú definované podľa odvetvia činnosti) a kritérií vývozných záväzkov, prináša určité výhody, pokiaľ ide o dovozné clá a dane z dovážaných strojov a surovín a odklad dane z príjmu.

               2.3.2.   Tvrdenia o prekládke

                     (33)

                     Ako sa uvádza v odôvodnení (6), údajné praktiky obchádzania podľa žiadosti spočívali v prekládke dotknutého výrobku, či už s malými spracovateľskými operáciami alebo bez nich, v Kambodži pri preprave do Únie.

                     (34)

                     Komisia s cieľom posúdiť toto tvrdenie preskúmala množstvá a druh dotknutého výrobku dovážaného do Kambodže, či sa výroba alebo určité etapy výroby prešetrovaného výrobku uskutočňujú v Kambodži, podrobné údaje o výrobnom procese, ako aj množstvá a druhy prešetrovaného výrobku, ktorý sa vyváža do Únie.

                     (35)

                     Keďže jediným vývozcom prešetrovaného výrobku, ako sa vysvetľuje v odôvodnení (22), je spoločnosť WKB, Komisia obmedzila svoje preskúmanie na túto spoločnosť.

                     (36)

                     Prešetrovaním sa potvrdilo, že spoločnosť WKB má v Kambodži kompletnú a aktívnu výrobnú linku (vrátane fermentačných nádrží) pre prešetrovaný výrobok a že výrobok, ktorý je neskôr vyvážaný do Únie, sa vyrába tam.

                     (37)

                     Spoločnosť WKB má proces výroby soli kyseliny citrónovej, pri ktorom sa kyselina citrónová používa ako jedna zo surovín. Táto kyselina citrónová sa dováža najmä z ČĽR, ale aj z Thajska, pričom rozhodnutie o krajine odberu surovín sa odvíja od úrovní cien. Tieto operácie sú teda z ekonomického hľadiska racionálne a nenaznačujú zámer obchádzať opatrenia. Ak by jediným zámerom bolo vyhnúť sa opatreniam, spoločnosť WKB by dovážala iba z ČĽR a potom by výrobok jednoducho vyviezla do Únie, či už priamo alebo po malom spracovaní.

                     (38)

                     Okrem toho treba zdôrazniť, že vo výrobnom procese sa používa iba relatívne malé množstvo kyseliny citrónovej v porovnaní s konečným množstvom vyrobenej soli kyseliny citrónovej. Kyselina citrónová sa pridáva v neskorej fáze výrobného procesu s cieľom znížiť hodnotu pH konečného výrobku.

                     (39)

                     Spoločnosť WKB následne nepredáva ani nevyváža žiadnu dovezenú kyselinu citrónovú bez ohľadu na to, či má pôvod v Číne alebo v Thajsku.

                     (40)

                     Zistenia uvedené v odôvodneniach (37) až (39) sa potvrdili po overeniach na mieste, ktoré sa týkali nákupov a pohybu zásob predmetnej suroviny a záznamov o jej spotrebe, ako aj zásob a objemu predaja konečného výrobku, t. j. soli kyseliny citrónovej.

                     (41)

                     Na základe týchto zistení sa dospelo k záveru, že tvrdenia o prekládke a obchádzaní opatrení uložených na dovoz z ČĽR prostredníctvom zásielok z Kambodže nemožno potvrdiť. Kyselina citrónová je surovina (dovážaná z ČĽR alebo Thajska), ktorú spoločnosť WKB používa v obmedzenom množstve na výrobu soli kyseliny citrónovej.

                     (42)

                     Po poskytnutí informácií sa výrobné odvetvie Únie vyjadrilo k týmto zisteniam a spochybnilo pomer kyseliny citrónovej používanej v procese výroby soli kyseliny citrónovej a všeobecné zaobchádzanie s kyselinou citrónovou ako so surovinou v procese výroby soli kyseliny citrónovej. Podľa výrobného odvetvia Únie je kyselina citrónová skôr polotovarom ako surovinou, pričom práve proces fermentácie vedie ku kyseline citrónovej, ktorá sa neskôr zmení na soľ kyseliny citrónovej.

                     (43)

                     V tejto súvislosti treba zdôrazniť, že výrobný proces používaný spoločnosťou WKB je odlišný od výrobného procesu používaného výrobným odvetvím Únie. Ako sa uvádza v odôvodneniach (37), (38) a (40), množstvo kyseliny citrónovej kúpenej a používanej vo výrobnom procese, jej pôvod a štádium, v ktorom sa pridáva do výrobného procesu, boli overené na mieste v priestoroch spoločnosti WKB. Okrem toho sa konštatuje, že aj keby sa tvrdenia výrobného odvetvia Únie v súvislosti s výrobným procesom potvrdili, neovplyvnili by celkové posúdenie Komisie, pokiaľ ide o obchádzanie opatrení, vzhľadom na zistenia uvedené v odôvodnení (49).

                     (44)

                     Výrobné odvetvie Únie ďalej uviedlo, že spoločnosť WKB je na svojich oficiálnych webových stránkach opísaná ako výrobca kyseliny citrónovej aj soli kyseliny citrónovej. Webové stránky boli zmenené a kyselina citrónová odstránená zo zoznamu výrobkov až po septembri 2017.

                     (45)

                     V tejto súvislosti z podrobných kambodžských colných štatistík, ako aj zo záznamov o výrobe, nákupe a predaji spoločnosti WKB jasne vyplýva, že táto spoločnosť sa nikdy nevenovala výrobe a/ani predaju kyseliny citrónovej.

                     (46)

                     Ako sa vysvetľuje v odôvodneniach (47) až (50), operácie spoločnosti WKB v Kambodži takisto nemožno považovať za malé spracovanie výrobku s cieľom vyhnúť sa antidumpingovým clám, ako sa tvrdí v žiadosti. Okrem toho, keďže kyselina citrónová aj soľ kyseliny citrónovej sú predmetom antidumpingových opatrení, táto malá transformácia by nepredstavovala iné praktiky než prekládku, a prešetrovaním sa preukázalo, že spoločnosť WKB prekládku nevykonáva.

               2.3.3.   Montážna činnosť

                     (47)

                     Ako sa uvádza v odôvodnení 12 nariadenia o začatí prešetrovania, ak sa počas prešetrovania zistia praktiky obchádzania cez Kambodžu podľa článku 13 základného nariadenia iné ako prekládka, prešetrovanie sa môže vzťahovať aj na tieto praktiky. Komisia preto skúmala, či sa v Kambodži uskutočňujú montážne činnosti v zmysle článku 13 ods. 2 základného nariadenia a či by takéto operácie predstavovali obchádzanie.

                     (48)

                     Podľa článku 13 ods. 2 písm. b) základného nariadenia, aby bolo možné určiť, či dochádza k obchádzaniu antidumpingových opatrení prostredníctvom montážnych činností, Komisia musí overiť, či príslušné časti (suroviny) použité pri montážnej činnosti z krajín, na ktoré sa vzťahujú antidumpingové opatrenia, tvoria 60 % alebo viac z celkovej hodnoty častí (surovín) zmontovaného výrobku, a či pridaná hodnota zapracovaných častí (surovín) nebola vyššia než 25 % výrobných nákladov.

                     (49)

                     V prípade spoločnosti WKB sa zistilo, že suroviny pochádzajúce z krajiny, na ktorú sa vzťahujú opatrenia (konkrétne ČĽR), nepredstavovali 60 % alebo viac celkovej hodnoty surovín použitých pri výrobe prešetrovaného výrobku.

                     (50)

                     Keďže prešetrovaním sa preukázalo, že kritérium 60 % nebolo splnené a montážnu činnosť nemožno považovať za obchádzanie v zmysle článku 13 ods. 2 základného nariadenia, nepokladalo sa za potrebné preskúmať druhé kritérium, ktorým je pridaná hodnota 25 % výrobných nákladov.

               2.3.4.   Záver o obchádzaní

                     (51)

                     Vzhľadom na odôvodnenia (29) až (50) sa dospelo k záveru, že v súvislosti s činnosťou spoločnosti WKB sa nezistili žiadne dôkazy o obchádzaní opatrení v zmysle článku 13 ods. 1 a 2 základného nariadenia.

                     (52)

                     Keďže vývoz spoločnosti WKB počas OP predstavoval 100 % kambodžského vývozu prešetrovaného výrobku do Únie, nepreukázalo sa, že dovoz odosielaný z Kambodže obchádza opatrenia platné pre dovoz s pôvodom v ČĽR.

               2.4.   Oslabenie nápravných účinkov cla a dôkaz o existencii dumpingu

                     (53)

                     Keďže prešetrovaním sa preukázalo, že operácie vykonávané v Kambodži nemožno považovať za obchádzanie v zmysle článku 13 ods. 1 a 2 základného nariadenia, nepokladalo sa za potrebné preskúmať tieto aspekty.

               3.   UKONČENIE PREŠETROVANIA

                     (54)

                     Vzhľadom na zistenia v odôvodneniach (51) a (52) by sa súčasné prešetrovanie obchádzania malo ukončiť. Registrácia dovozu prešetrovaného výrobku zavedená nariadením o začatí prešetrovania by sa preto mala prestať vykonávať a uvedené nariadenie by sa malo zrušiť.

                     (55)

                     Zainteresované strany boli informované o základných skutočnostiach a úvahách, na základe ktorých Komisia zamýšľa ukončiť prešetrovanie, a dostali príležitosť predložiť pripomienky. Doručené pripomienky neboli takého charakteru, aby mohli zmeniť uvedené závery.

                     (56)

                     Opatrenia stanovené v tomto nariadení sú v súlade so stanoviskom výboru zriadeného článkom 15 ods. 1 základného nariadenia.

               PRIJALA TOTO NARIADENIE:

            Článok 1
            Prešetrovanie začaté vykonávacím nariadením Komisie (EÚ) 2017/2300 s cieľom určiť, či sa dovozom do Únie kyseliny citrónovej (vrátane trinátria-citrátu dihydrátu) s pôvodom v Čínskej ľudovej republike, v súčasnosti patriacej pod číselné znaky KN ex 2918 14 00 (kód TARIC 2918140090) a ex 2918 15 00 (kód TARIC 2918150019) a odosielanej z Kambodže bez ohľadu na to, či má alebo nemá deklarovaný pôvod v Kambodži, obchádzajú opatrenia uložené vykonávacím nariadením Komisie (EÚ) 2015/82, sa týmto ukončuje.

            Článok 2
            Colné orgány prestanú vykonávať registráciu dovozu zavedenú v súlade s článkom 2 vykonávacieho nariadenia Komisie (EÚ) 2017/2300.

            Článok 3
            Vykonávacie nariadenie Komisie (EÚ) 2017/2300 sa týmto zrušuje.

            Článok 4
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 13. septembra 2018

                  Za Komisiu

                  predseda

               Jean-Claude JUNCKER

            (1)  Ú. v. EÚ L 176, 30.6.2016, s. 21.

            (2)  Nariadenie Rady (ES) č. 1193/2008 z 1. decembra 2008, ktorým sa ukladá konečné antidumpingové clo a s konečnou platnosťou sa vyberá dočasné clo uložené na dovoz kyseliny citrónovej s pôvodom v Čínskej ľudovej republike (Ú. v. EÚ L 323, 3.12.2008, s. 1).

            (3)  Vykonávacie nariadenie Komisie (EÚ) 2015/82 z 21. januára 2015, ktorým sa ukladá konečné antidumpingové clo na dovoz kyseliny citrónovej s pôvodom v Čínskej ľudovej republike po preskúmaní pred uplynutím platnosti podľa článku 11 ods. 2 nariadenia Rady (ES) č. 1225/2009 a čiastočných priebežných preskúmaniach podľa článku 11 ods. 3 nariadenia (ES) č. 1225/2009 (Ú. v. EÚ L 15, 22.1.2015, s. 8).

            (4)  Vykonávacie nariadenie Komisie (EÚ) 2016/32 zo 14. januára 2016, ktorým sa konečné antidumpingové clo uložené vykonávacím nariadením (EÚ) 2015/82 na dovoz kyseliny citrónovej s pôvodom v Čínskej ľudovej republike rozširuje na dovoz kyseliny citrónovej zasielanej z Malajzie, bez ohľadu na to, či má alebo nemá deklarovaný pôvod v Malajzii (Ú. v. EÚ L 10, 15.1.2016, s. 3).

            (5)  Vykonávacie nariadenie Komisie (EÚ) 2017/2300 z 12. decembra 2017, ktorým sa začína prešetrovanie týkajúce sa možného obchádzania antidumpingových opatrení uložených vykonávacím nariadením (EÚ) 2015/82 na dovoz kyseliny citrónovej s pôvodom v Čínskej ľudovej republike prostredníctvom dovozu kyseliny citrónovej odosielanej z Kambodže bez ohľadu na to, či má alebo nemá deklarovaný pôvod v Kambodži, a ktorým sa zavádza registrácia takéhoto dovozu (Ú. v. EÚ L 329, 13.12.2017, s. 39).

            (*1)  Iba kyselina citrónová

            (*2)  Kyselina citrónová a soľ kyseliny citrónovej

            (*3)  Iba soľ kyseliny citrónovej

            (*4)  Vývoz do EÚ je po celý čas v rozmedzí 55 % až 85 % celkového vývozu.


title: Vykonávacie nariadenie Komisie (EÚ) 2018/1235 z 12. septembra 2018, ktorým sa do Registra chránených označení pôvodu a chránených zemepisných označení zapisuje názov „Αγκινάρα Ιρίων“ (Agkinara Irion) (CHZO)

text:
                  14.9.2018

                  SK

                  Úradný vestník Európskej únie

                  L 231/19

         VYKONÁVACIE NARIADENIE KOMISIE (EÚ) 2018/1235
         z 12. septembra 2018,
         ktorým sa do Registra chránených označení pôvodu a chránených zemepisných označení zapisuje názov „Αγκινάρα Ιρίων“ (Agkinara Irion) (CHZO)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
         keďže:

                     (1)

                     Žiadosť Grécka o zápis názvu „Αγκινάρα Ιρίων“ (Agkinara Irion) do registra bola v súlade s článkom 50 ods. 2 písm. a) nariadenia (EÚ) č. 1151/2012 uverejnená v Úradnom vestníku Európskej únie (2).

                     (2)

                     Vzhľadom na to, že Komisii nebola oznámená žiadna námietka v zmysle článku 51 nariadenia (EÚ) č. 1151/2012, názov „Αγκινάρα Ιρίων“ (Agkinara Irion) by sa mal zapísať do registra,

               PRIJALA TOTO NARIADENIE:

            Článok 1
            Názov „Αγκινάρα Ιρίων“ (Agkinara Irion) (CHZO) sa zapisuje do registra.
            Názov uvedený v prvom odseku sa vzťahuje na výrobok triedy 1.6. Ovocie, zelenina a obilniny v pôvodnom stave alebo spracované uvedenej v prílohe XI k vykonávaciemu nariadeniu Komisie (EÚ) č. 668/2014 (3).

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 12. septembra 2018

                  Za Komisiu

                  v mene predsedu

               Phil HOGAN

                  člen Komisie

            (1)  Ú. v. EÚ L 343, 14.12.2012, s. 1.

            (2)  Ú. v. EÚ C 53, 13.2.2018, s. 7.

            (3)  Vykonávacie nariadenie Komisie (EÚ) č. 668/2014 z 13. júna 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny (Ú. v. EÚ L 179, 19.6.2014, s. 36).


title: Vykonávacie nariadenie Rady (EÚ) 2018/1231 z 13. septembra 2018, ktorým sa vykonáva nariadenie (EÚ) 2017/1509 o reštriktívnych opatreniach voči Kórejskej ľudovodemokratickej republike

text:
                  14.9.2018

                  SK

                  Úradný vestník Európskej únie

                  L 231/11

         VYKONÁVACIE NARIADENIE RADY (EÚ) 2018/1231
         z 13. septembra 2018,
         ktorým sa vykonáva nariadenie (EÚ) 2017/1509 o reštriktívnych opatreniach voči Kórejskej ľudovodemokratickej republike
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) 2017/1509 z 30. augusta 2017 o reštriktívnych opatreniach voči Kórejskej ľudovodemokratickej republike a o zrušení nariadenia (ES) č. 329/2007 (1), a najmä na jeho článok 47 ods. 5,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 30. augusta 2017 prijala nariadenie (EÚ) 2017/1509.

                     (2)

                     Výbor Bezpečnostnej rady Organizácie Spojených národov (ďalej len „BR OSN“) zriadený podľa rezolúcie BR OSN č. 1718 (2006) 8. augusta 2018 zmenil záznam týkajúci sa jedného subjektu, na ktorý sa vzťahujú reštriktívne opatrenia.

                     (3)

                     Príloha XIII k nariadeniu (EÚ) 2017/1509 by sa preto mala zodpovedajúcim spôsobom zmeniť,

               PRIJALA TOTO NARIADENIE:

            Článok 1
            Príloha XIII k nariadeniu (EÚ) 2017/1509 sa týmto mení tak, ako sa uvádza v prílohe k tomuto nariadeniu.

            Článok 2
            Toto nariadenie nadobúda účinnosť dňom jeho uverejnenia v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 13. septembra 2018

                  Za Radu

                  predsedníčka

               J. BOGNER-STRAUSS

            (1)  Ú. v. EÚ L 224, 31.8.2017, s. 1.

            PRÍLOHA
            V prílohe XIII k nariadeniu (EÚ) 2017/1509 sa položka 71 v oddiele „b) Právnické osoby, subjekty a orgány“ nahrádza takto:

                           Názov

                           Iný používaný názov

                           Miesto

                           Dátum označenia zo strany OSN

                           Ďalšie informácie

                           „71.

                           PRO-GAIN GROUP CORPORATION

                           30.3.2018

                           Spoločnosť, ktorú vlastní alebo kontroluje Tsang Yung Yuan a ktorá sa zúčastňuje na protiprávnych transferoch uhlia z KĽDR.“


title: Vykonávacie nariadenie Komisie (EÚ) 2018/1500 z 9. októbra 2018, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh neobnovuje schválenie účinnej látky tirám a zakazuje používanie a predaj semien ošetrených prípravkami na ochranu rastlín s obsahom tirámu a ktorým sa mení vykonávacie nariadenie Komisie (EÚ) č. 540/2011 (Text s významom pre EHP)

text:
                  10.10.2018

                  SK

                  Úradný vestník Európskej únie

                  L 254/1

         VYKONÁVACIE NARIADENIE KOMISIE (EÚ) 2018/1500
         z 9. októbra 2018,
         ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh neobnovuje schválenie účinnej látky tirám a zakazuje používanie a predaj semien ošetrených prípravkami na ochranu rastlín s obsahom tirámu a ktorým sa mení vykonávacie nariadenie Komisie (EÚ) č. 540/2011
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 20 ods. 1, článok 49 ods. 2 a článok 78 ods. 2,
         keďže:

                     (1)

                     Smernicou Komisie 2003/81/ES (2) sa tirám zaradil ako účinná látka do prílohy I k smernici Rady 91/414/EHS (3).

                     (2)

                     Účinné látky zaradené do prílohy I k smernici 91/414/EHS sa považujú za schválené podľa nariadenia (ES) č. 1107/2009 a uvádzajú sa v časti A prílohy k vykonávaciemu nariadeniu Komisie (EÚ) č. 540/2011 (4).

                     (3)

                     Platnosť schválenia účinnej látky tirám v zmysle časti A prílohy k vykonávaciemu nariadeniu (EÚ) č. 540/2011 uplynie 30. apríla 2019.

                     (4)

                     Žiadosť o obnovenie schválenia tirámu bola predložená v súlade s článkom 1 vykonávacieho nariadenia Komisie (EÚ) č. 844/2012 (5) v lehote stanovenej v uvedenom článku.

                     (5)

                     Žiadateľ predložil doplňujúcu dokumentáciu, ktorá sa vyžaduje podľa článku 6 vykonávacieho nariadenia (EÚ) č. 844/2012. Spravodajský členský štát skonštatoval, že žiadosť je úplná.

                     (6)

                     Spravodajský členský štát vypracoval hodnotiacu správu o obnovení schválenia na základe konzultácie so spoluspravodajským členským štátom a 20. januára 2016 ju predložil Európskemu úradu pre bezpečnosť potravín (ďalej len „úrad“) a Komisii.

                     (7)

                     Úrad postúpil hodnotiacu správu o obnovení schválenia žiadateľovi a členským štátom na pripomienkovanie a prijaté pripomienky postúpil Komisii. Úrad takisto sprístupnil doplňujúcu súhrnnú dokumentáciu verejnosti.

                     (8)

                     Úrad oznámil 27. januára 2017 Komisii svoj záver (6) o tom, či možno očakávať, že tirám spĺňa kritériá schválenia stanovené v článku 4 nariadenia (ES) č. 1107/2009. Úrad poukázal na vysoké akútne riziko pre spotrebiteľov a pracovníkov vyplývajúce z aplikácie tirámu postrekom listov. Okrem toho sa zistilo vysoké riziko pre vtáky a cicavce pri všetkých hodnotených reprezentatívnych použitiach vrátane ošetrovania semien, a to dokonca aj pri hodnotení rizika s vyššou úrovňou presnosti. Z neúplných dostupných informácií o metabolite M1 nebolo možné odvodiť definície rezíduí na účely hodnotenia rizika, a preto nemohlo byť ukončené hodnotenie rizika pre spotrebiteľov vyplývajúce z príjmu danej látky v strave a nemohli sa stanoviť maximálne hladiny rezíduí. Ďalej úrad nemohol na základe dostupných informácií vylúčiť tvorbu N,N-dimetyl(nitrózo)amínu (NDMA), látky vzbudzujúcej obavy vzhľadom na jej inherentnú nebezpečnosť, v pitnej vode, ak povrchová a podzemná voda obsahujúca tirám a jeho metabolit DMCS podlieha procesom úpravy vody, a okrem toho úrad na základe obmedzených informácií, ktoré mal k dispozícii, skonštatoval vysoké riziko pre vodné organizmy vyplývajúce z expozície metabolitu DMCS. Na základe dostupných informácií úrad takisto nemohol vyvodiť záver, pokiaľ ide o potenciál tirámu narušiť endokrinný systém.

                     (9)

                     Komisia vyzvala žiadateľa, aby k záverom úradu predložil svoje pripomienky. V súlade s článkom 14 ods. 1 tretím pododsekom vykonávacieho nariadenia (EÚ) č. 844/2012 Komisia vyzvala žiadateľa, aby predložil pripomienky k návrhu správy o obnovení schválenia. Žiadateľ predložil svoje pripomienky, ktoré boli dôkladne preskúmané.

                     (10)

                     Napriek argumentom, ktoré žiadateľ uviedol, však nebolo možné vyvrátiť obavy týkajúce sa danej látky.

                     (11)

                     Preto sa v prípade jedného alebo viacerých reprezentatívnych použití minimálne jedného prípravku na ochranu rastlín nedospelo k záveru, že kritériá schválenia uvedené v článku 4 nariadenia (ES) č. 1107/2009 sú splnené. Preto nie je vhodné obnoviť schválenie účinnej látky tirám v súlade s článkom 20 ods. 1 písm. b) uvedeného nariadenia.

                     (12)

                     Dňa 18. mája 2018 žiadateľ napísal Komisii, aby zo žiadosti o obnovenie schválenia vypustila reprezentatívne použitia týkajúce sa aplikácie postrekom listov.

                     (13)

                     Vykonávacie nariadenie (EÚ) č. 540/2011 by sa preto malo zodpovedajúcim spôsobom zmeniť.

                     (14)

                     Vzhľadom na zistené riziko pre vtáky a voľne žijúce cicavce vyplývajúce z ošetrených semien by sa uvádzanie na trh a používanie semien ošetrených prípravkami na ochranu rastlín s obsahom tirámu malo zakázať.

                     (15)

                     Zákaz uvádzania na trh a používania ošetrených semien by sa mal začať uplatňovať od 31. januára 2020 s cieľom poskytnúť reťazcu dodávateľov semien dostatočné prechodné obdobie s prihliadnutím na obmedzenú dostupnosť semien, ktoré nie sú ošetrené prípravkami obsahujúcimi tirám.

                     (16)

                     Členským štátom by sa mal poskytnúť dostatočný čas na zrušenie autorizácií prípravkov na ochranu rastlín s obsahom tirámu.

                     (17)

                     V prípade prípravkov na ochranu rastlín, pri ktorých členské štáty udeľujú v súlade s článkom 46 nariadenia (ES) č. 1107/2009 akúkoľvek dobu odkladu, táto doba musí uplynúť najneskôr 30. apríla 2019, pokiaľ ide o prípravky na ochranu rastlín aplikované na listy, a najneskôr 30. januára 2020, pokiaľ ide o ostatné prípravky na ochranu rastlín vrátane tých, ktoré sa používajú na ošetrovanie semien.

                     (18)

                     Vykonávacím nariadením Komisie (EÚ) 2018/524 (7) sa predĺžil dátum uplynutia platnosti schválenia tirámu do 30. apríla 2019, aby sa postup obnovenia mohol dokončiť pred uplynutím obdobia schválenia uvedenej látky. Avšak vzhľadom na to, že rozhodnutie sa prijíma pred uvedeným predĺženým dátumom uplynutia platnosti, toto nariadenie by sa malo začať uplatňovať čo najskôr.

                     (19)

                     Toto nariadenie nebráni predloženiu ďalšej žiadosti o schválenie tirámu v súlade s článkom 7 nariadenia (ES) č. 1107/2009.

                     (20)

                     Stály výbor pre rastliny, zvieratá, potraviny a krmivá nevydal stanovisko v lehote stanovenej jeho predsedom. Prijatie vykonávacieho aktu sa považovalo sa nevyhnutné, a preto predseda predložil návrh vykonávacieho aktu odvolaciemu výboru na ďalšie prerokovanie. Odvolací výbor nevydal stanovisko,

               PRIJALA TOTO NARIADENIE:

            Článok 1
            Neobnovenie schválenia účinnej látky
            Schválenie účinnej látky tirám sa neobnovuje.

            Článok 2
            Zmena vykonávacieho nariadenia (EÚ) č. 540/2011
            V časti A prílohy k vykonávaciemu nariadeniu (EÚ) č. 540/2011 sa vypúšťa riadok 73 týkajúci sa tirámu.

            Článok 3
            Zákaz uvádzania ošetrených semien na trh
            Semená, ktoré boli ošetrené prípravkami na ochranu rastlín s obsahom tirámu, sa nesmú používať ani uvádzať na trh.

            Článok 4
            Prechodné opatrenia
            Členské štáty zrušia autorizácie prípravkov na ochranu rastlín s obsahom účinnej látky tirám najneskôr 30. januára 2019.

            Článok 5
            Doba odkladu
            Akákoľvek doba odkladu, ktorú poskytnú členské štáty v súlade s článkom 46 nariadenia (ES) č. 1107/2009, musí byť čo najkratšia a uplynúť najneskôr 30. apríla 2019, pokiaľ ide o prípravky na ochranu rastlín aplikované na listy, a najneskôr 30. januára 2020, pokiaľ ide o ostatné prípravky na ochranu rastlín vrátane tých, ktoré sa používajú na ošetrovanie semien.

            Článok 6
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Článok 3 sa uplatňuje od 31. januára 2020.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 9. októbra 2018

                  Za Komisiu

                  predseda

               Jean-Claude JUNCKER

            (1)  Ú. v. EÚ L 309, 24.11.2009, s. 1.

            (2)  Smernica Komisie 2003/81/ES z 5. septembra 2003, ktorá mení a dopĺňa smernicu Rady 91/414/EHS a zaraďuje molinate, thiram a ziram ako účinné látky (Ú. v. EÚ L 224, 6.9.2003, s. 29).

            (3)  Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).

            (4)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).

            (5)  Vykonávacie nariadenie Komisie (EÚ) č. 844/2012 z 18. septembra 2012, ktorým sa stanovujú ustanovenia potrebné na vykonávanie postupu obnovenia účinných látok podľa nariadenia Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh (Ú. v. EÚ L 252, 19.9.2012, s. 26).

            (6)  EFSA (Európsky úrad pre bezpečnosť potravín), 2016. Conclusion on the peer review of the pesticide risk assessment of the active substance pymetrozine (Záver z partnerského preskúmania účinnej látky tirám z hľadiska posúdenia rizika pesticídov). Vestník EFSA (EFSA Journal) (2017) 15(7):4700 [29 s]. doi:10.2903/j.efsa.2017.4700.

            (7)  Vykonávacie nariadenie Komisie (EÚ) 2018/524 z 28. marca 2018, ktorým sa mení vykonávacie nariadenie (EÚ) č. 540/2011, pokiaľ ide o predĺženie období schválenia účinných látok Bacillus subtilis (Cohn 1872) kmeň QST 713 identický s kmeňom AQ 713, klodinafop, klopyralid, cyprodinil, dichlórprop-P, fosetyl, mepanipyrím, metkonazol, metrafenón, pirimikarb, Pseudomonas chlororaphis kmeň: MA 342, pyrimetanil, chinoxyfén, rimsulfurón, spinosad, tiakloprid, tiametoxám, tirám, tolklofos-metyl, triklopyr, trinexapak, tritikonazol a zirám. (Ú. v. EÚ L 88, 4.4.2018, s. 4).